**PERSÓNUVERNDARSTEFNA [Nafn fyrirtækis]**

|  |
| --- |
| ***Ath.!***  Öll fyrirtæki þurfa að setja sér persónuverndarstefnu á skiljanlegu og aðgengilegu formi og á skýru og einföldu máli. Upplýsingar skulu veittar skriflega eða á annan hátt, þ.m.t. eftir því sem við á, á rafrænu formi. Ef einstaklingur fer fram á að fá upplýsingar munnlega og sanni á sér deili má veita honum upplýsingar munnlega.  Nauðsynlegt getur verið að uppfylla upplýsingaskylduna með öðrum hætti en einungis með skriflegri persónuverndarstefnu í ákveðnum tilvikum, t.d. í tilviki barna eða þegar um afmarkaða þætti er að ræða eins og samþykki fyrir einstakri aðgerð eða starfsumsókn en þá á einstaklingur ekki að þurfa að lesa í gegnum alla persónuverndarstefnuna. Sjá nánar drög að leiðbeiningum sérfræðingahóps Evrópusambandsins um gagnsæi (<https://www.personuvernd.is/ny-personuverndarloggjof-2018/leidbeiningar-fra-29.-gr.-vinnuhopi-esb/>)  Hér að neðan er að finna sýnishorn að persónuverndarstefnu ímyndaða sveitahótelsins Með allt á hreinu ehf. Varast skal að taka þessa persónuverndarstefnu upp óbreytta en persónuverndarstefnan þarf að geta endurspeglað fyrirtæki þitt, þær upplýsingar sem það safnar og notkun þess á persónuupplýsingum. |

**I. ALMENNT**

Persónuvernd þín skiptir [Með allt á hreinu ehf.] miklu máli. Stefna þessi tekur til persónuupplýsinga hvort sem þeim er safnað og þær varðveittar með rafrænum hætti, á pappír eða með öðrum sambærilegum hætti. Stefnan tekur til skráningar, vörslu og vinnslu á persónuupplýsingum. Stefnan er aðgengileg á heimasíðu [Með allt á hreinu]. [Viðskiptavinum er einnig veittur kostur á að kynna sér stefnuna við pöntun á gistingu].

**II. PERSÓNUVERNDARLÖGGJÖF**

Um meðferð persónuupplýsinga gilda lög um persónuvernd og meðferð persónuupplýsinga eins og þau eru á hverjum tíma. Lögin taka m.a. á vinnslu, vörslu og miðlun persónuupplýsinga.

**III. ÁBYRGÐ**

[Með allt á hreinu] ber ábyrgð á skráningu persónuupplýsinga og meðferð þeirra upplýsinga í starfsemi sinni. [Með allt á hreinu] með aðsetur að [Stuðmannavegi 4, 415 Bolungarvík], eru löglegir stjórnendur persónuupplýsinga sem þú veitir fyrirtækinu. Hægt er að hafa samband við okkur að [Stuðmannavegi 4, 415 Bolungarvík], með því að senda skriflega fyrirspurn á [medalltahreinu@medalltahreinu.is] og með því að hringja í [999-9999].

**IV. SÖFNUN OG NOTKUN**

Við söfnum upplýsingum um:

* nafn þitt, símanúmer og netfang til að geta svarað fyrirspurnum og brugðist við óskum þínum, t.d. til að senda þér fréttabréf eða til að svara spurningum þínum og athugasemdum,
* nafn þitt, símanúmer, netfang [ásamt kennitölu og bankanúmeri] til að geta lokið við og uppfyllt kaup þín á hótelgistingu og annarri þjónustu sem við bjóðum upp á eða höfum milligöngu um,
* nafn þitt, kennitölu, tegund, umfang og dagsetningu viðskipta til að geta uppfyllt skyldu okkar samkvæmt bókhaldslögum,
* [hvort þú sért með ónæmi eða aðra heilsufarsbresti með þínu samþykki til að geta verndað brýna hagsmuni þína og annarra],
* [nafn þitt, kyn, símanúmer, netfang, fæðingardag, aldur og þjóðerni með þínu samþykki til að geta sent þér þér kynningarefni, tilboð eða sérsniðnar auglýsingar],
* [nafn þitt, kyn, þjóðerni, símanúmer og netfang með þínu samþykki til að geta veitt þér kost á að taka þátt í könnunum, kynningarherferðum með verðlaunum, keppnum og öðrum kynningum],
* [nafn þitt, kyn, þjóðerni, símanúmer og netfang með þínu samþykki til að geta haft samband við þig til að sinna gæðaeftirliti og/eða ef við höfum ekki heyrt í þér lengi],
* [nafn þitt og netfang með þínu samþykki til að geta gert þér kleift að nota vef- og samfélagsmiðlasíður okkar],
* [myndir og myndbönd, þar sem þú kemur fyrir á hótelinu eða í ferðum á vegum þess með samþykki þínu í því skyni að nota þær á vef- og samfélagmiðlasíðum okkar].

[Þú getur skoðað og notað vefsvæði [Með allt á hreinu] án þess að gefa upp nokkrar persónulegar upplýsingar. Við söfnum ekki upplýsingum sem vafri þinn sendir frá sér þegar þú nýtir þér þjónustu okkar, þ.e. gögn sem geta falið í sér upplýsingar eins og IP-tölu þína, tegund vafra, útgáfu vafra, síður þjónustunnar sem þú heimsækir, tíma og dagsetningu heimsóknar þinnar, þann tíma sem þú varðir á þessum síðum og önnur talnagögn].

**V. MIÐLUN**

Við seljum aldrei persónuupplýsingar um þig. Við miðlum aldrei persónuupplýsingum til þriðja aðila án þess að samþykki þitt fyrir miðluninni liggi fyrir (sem þér er frjálst að hafna) nema þar sem okkur er það skylt samkvæmt lögum eða í þeim tilvikum sem talin eru upp í IV. kafla eða í næstu málsgrein.

Okkur er heimilt að miðla persónuupplýsingum til þriðja aðila (vinnsluaðila) sem er þjónustuveitandi, umboðsmaður eða verktaki okkar í þeim tilgangi að ljúka við verkefni eða veita þér þjónustu eða vöru sem þú hefur beðið um eða samþykkt. [Okkur er einnig heimilt að deila upplýsingum með vinnsluaðilum þegar það er nauðsynlegt til að vernda brýna hagsmuni t.d. við innheimtu á vanskilakröfu]. [Við deilum einnig upplýsingum, í tölfræðilegum tilgangi, með vinnsluaðilum sem vinna með okkur við gæða -og markaðsstarf.] Við afhendum vinnsluaðilunum einungis þær persónuupplýsingar sem eru nauðsynlegar fyrir þá í framangreindum tilgangi og gerum við þá samning þar sem þeir undirgangast skyldu um að halda upplýsingum um þig öruggum og nota þær einungis í framangreindum tilgangi.

Þá er athygli þín vakin á að allt efni sem þú birtir eða deilir á samfélagsmiðlasíðum okkar eru opinberar upplýsingar. [Athygli þín er vakin á að með því að tengja saman síðureikning þinn hjá okkur og samfélagsmiðlareikninginn þinn gefur þú okkur leyfi til að deila upplýsingum með veitanda samfélagsmiðlaþjónustunnar og notkun þeirra upplýsinga sem við deilum stjórnast af stefnu samfélagsmiðilsins um persónuvernd. Ef þú vilt ekki að persónuupplýsingum þínum sé deilt með öðrum notendum eða með veitanda samfélagsmiðlaþjónustunnar, skaltu ekki tengja samfélagsmiðlareikninginn þinn við síðureikninginn eða deila efni inn á samfélagsmiðla frá síðunni.]

**VI. ÞRIÐJU AÐILAR**

Persónuverndarstefnan nær ekki til upplýsinga eða vinnslu þriðju aðila en við höfum enga stjórn á né berum ábyrgð á notkun, birtingu eða annarri vinnslu þeirra á persónuupplýsingum. Við hvetjum þig því til að kynna þér persónuverndarstefnu þriðju aðila, þ. á m. vefhýsingaraðilum þeirra síðna sem geta vísað á okkar, t.d. hugbúnaðarfyrirtækja á borð við Facebook, Apple, Google og Microsoft ásamt þeirri greiðsluþjónustu sem þú kýst að nota.

**VII. VERNDUN**

[Með allt á hreinu] leggur mikla áherslu á að vernda allar persónuupplýsingar og hefur því yfir að skipa innra eftirlitskerfi sem á að tryggja að ávallt skulu gerðar viðeigandi tæknilegar og skipulagslegar öryggisráðstafanir.

Við munum tilkynna þér án ótilhlýðilegrar tafar ef það kemur upp öryggisbrot er varðar persónuupplýsingarnar þínar og hefur í för með sér mikla áhættu fyrir þig. Með öryggisbroti í framangreindum skilningi er átt við brot á öryggi sem leiðir til óviljandi eða ólögmætrar eyðingar persónuupplýsinga eða að þær glatist, breytist, verði birtar eða aðgangur veittur að þeim í leyfisleysi.

Athygli þín er þó vakin á því að þú berð ábyrgð á persónuupplýsingum, t.d. nafni, kennitölu og mynd, sem þú kýst að deila eða senda á almennum vettvangi t.d. í gegnum TripAdvisor, spjallrás eða Facebook síðu [Með allt á hreinu].

Við viljum einnig taka fram að gagnaflutningur á internetinu er aldrei fullkomlega öruggur. Þér er því bent á að láta okkur umsvifalaust vita ef þú telur hættu á að tilteknar upplýsingar sem þú hefur gefið okkur séu í hættu.

**VIII. VARÐVEISLA**

[Með allt á hreinu] reynir eftir fremsta magni að halda persónuupplýsingum um þig nákvæmum og áreiðanlegum og uppfærir þær eftir þörfum. Við varðveitum persónuupplýsingar um þig í að hámarki [tvö ár frá lokum viðskipta] nema þú hafir með samþykki þínu veitt okkur heimild til að varðveita þær lengur eða ef okkur er það nauðsynlegt til að uppfylla lagaskyldu. Við munum fara yfir allar persónuupplýsingar um þig [einu sinni á ári / tvisvar á ári] og endurskoða hvort okkur sé heimilt að varðveita þær áfram. Ef við ákveðum að okkur sé ekki heimilt að varðveita þær áfram, munum við hætta allri vinnslu með persónuupplýsingarnar frá þeim tíma. Ef möguleiki er á að það kunni að vera þörf fyrir persónuupplýsingarnar síðar til að uppfylla lagaskyldur, t.d. gagnvart skattyfirvöldum, eða til að höfða eða verjast réttarkröfu, munum við taka afrit af hlutaðeigandi persónuupplýsingum og varðveita þær á öruggu formi eins lengi og nauðsyn ber til.

**IX. RÉTTINDI ÞÍN**

Þú átt rétt á og getur óskað eftir eftirfarandi upplýsingum með því að senda skriflega fyrirspurn á [medalltahreinu@medalltahreinu.is](mailto:medalltahreinu@medalltahreinu.is):

1. að fá að vita hvaða persónuupplýsingar eru skráðar um þig og hvernig þær eru tilkomnar og fá aðgang að persónuupplýsingunum,
2. að fá upplýsingar um hvernig persónuupplýsingar um þig séu unnar,
3. að persónuupplýsingar um þig séu uppfærðar og leiðréttar,
4. að persónuupplýsingum um þig sé eytt, ef ekki er lengur málefnaleg ástæða til að varðveita þær,
5. að andmæla og / eða takmarka hvernig persónuupplýsingar séu unnar,
6. að fá afhendar persónuupplýsingar sem þú hefur látið okkur í té eða að þær séu sendar beint til annars aðila með þeim takmörkunum sem réttindi og frelsi annarra setja,
7. að afturkalla samþykki þitt til vinnslu þegar vinnsla byggist á þeirri heimild með sama hætti og þú gafst það eða með því að senda á okkur skriflega fyrirspurn,
8. að fá upplýsingar um hvort fram fari sjálfvirk ákvarðanataka, þ.m.t. gerð persónusniðs og um þau rök sem þar liggja að baki og einnig þýðingu og fyrirhugaðar afleiðingar slíkrar vinnslu.

Beiðni þín verður tekin til greina og þér afhentar upplýsingarnar, þegar það á við, innan hæfilegs tíma, þó með þeim takmörkunum sem réttindi og frelsi annarra gera, þ.m.t. vegna viðskiptaleyndarmála og hugverkaréttinda. Athygli er vakin á að innheimt er sérstakt ljósritunargjald ef farið er fram á fleiri en eitt afrit. Þér verður tilkynnt og gefin skýring á ef töf verður á afgreiðslu eða ef ekki er unnt að verði við beiðninni að fullu eigi síðar en mánuði frá móttöku hennar. Þú getur kvartað til Persónuverndar ef við neitum að afhenda þér ákveðnar upplýsingar.

**X. PERSÓNUVERND BARNA**

Persónuupplýsingar um börn yngri en 13 ára er ekki safnað [nema með samþykki forráðamanns þegar það er talið nauðsynlegt til að venda líf og heilsu barnsins t.d. vegna veikinda eða ofnæmis]. [[Með allt á hreinu] kann einnig að óska eftir að foreldri heimili samþykki til að geta veitt barninu sem besta upplifun á ferðatímanum. Á þessum grundvelli kann t.d. að vera óskað eftir upplýsingum um afmælisdag og nafn barns.] [Að öðru leyti er það ekki stefna [Með allt á hreinu] að safna eða varðveita persónuupplýsingar um neinn einstakling yngri en 13 ára].

[Þegar óskað er eftir samþykki barns eða annars einstaklings sem á erfiðara að meðtaka upplýsingarnar t.d. sökum fötlunar á borð við blindu eða heyrnarleysi, vegna sjúkdóms eða ellisljóleika skal þess gætt að óskin sé sett fram með einföldum, skýrum og aðgengilegum hætti og henni fylgi með fullnægjandi fræðsla með tilliti til þroska og færni viðkomandi].

**XI. BREYTINGAR**

Persónuverndarstefnan er endurskoðuð reglulega og kann því að taka breytingum. Þér er því ráðlagt að kynna þér persónuverndarstefnuna reglulega en breytingar á stefnunni öðlast gildi við birtingu á heimasíðu fyrirtækisins; <http://www.medalltahreinu.is>. [Þegar efnislegar breytingar eru gerðar sem kunna að hafa þó nokkur áhrif á réttindi þín munum við tilkynna sérstaklega um þær [með tölvupóstskilaboðum og/eða með sérstakri tilkynningu í tengslum við bókun á gistingu hjá okkur]. Við tökum öllum athugasemdum um persónuverndarstefnuna fagnandi og hvetjum þig til að senda okkur fyrirspurn.

*Fyrst samþykkt: 28. mars 2018*

*Síðast breytt: 12. júlí 2018*